اول حاجة فكرت فيها البارح وانا كانسمع النقاش بين الاطباء و الوزير الوردي حول قانون الخدمة الوطنية، هو داك المواطن فالجبل و العروبية و المناطق النائية ولي لا سمع هاد النقاش و الصداع غايقولكم مناقص من هاد الاطباء لي غاتجيبوهم لينا بالسناسل و المينوطات بزز منهم ! لاش اودي ؟ بنادم غادي يخدم و هو ماحاملش الناس و ماحاملش الخدمة و غادي اصلا و هو مشارجي بالافكار السلبية ! كايبقا المواطن هو الخاسر الاكبر فهاد النقاش بين الاطباء و الوزارة !! بالنسبة ليا انا شخصيا لبارح فاش سمعت النقاش لي ضاير بين الوزير و الاطباء و سمعت للشهادات ديال دوك الناس لي عيطو فالتيليفون و بينهم واحد السيد بنتو طبيبة ! خرجت باستنتاج انو بزاف ديال الناس فبلاصت مايعاونو القضية ديالهم راه قودوها عليها ! واحد معيط كايقوليهم “حنا ماعندناش مشكل نمشيو و لكن راه ماكاينش المعدات الطبية ! ماكاينش السكانير ! ماعندناش باش نخدمو ...” وا هادشي راه معروف ماشي جديد ! و لابقينا فديك الاشكالية ديال شكون لي سبق واش البيضة و لا الدجاجة راه تاحاجة ماغانقضيوها فهاد البلاد ! سير ا سيدي و صور داك المستشفى و لا المستوصف ! و دير تقرير و سيفطو للوزارة و سيفطو للجرائد و الصحافة ! سير و صور داكشي و لوحو نتا فالفايسبوك و ديك الساعة تكون حركتي واحد القضية مصيرية و العيب و العار لامالقيتيش تجاوب من الوزارة ديك الساعة كاتسمى على الاقل درتي شي حاجة! بدلتي مجهود و لكن الغالب الله التجهيزات راه ماكاينينش حتى فالمستشفيات الجامعية فوسط كازا و الرباط بقا غي مستوصف تابع لجماعة حد حرارة ! و ملي فخباركم هادشي ساكتين عليه من شحال هادي تابانت هاد القضية ديال الخدمة الاجبارية عاد بغا بنادم يخوفش و يخرج كاع دوك المشاكل لي كانو فقطاع الصحة فحال التجهيزات و المناصب المالية المفتوحة المنحة ديال 110 دراهم لي من 78 و هي كاينة واراحنا ف 2015 فين كنتو شحال هادي مع اهل الكهف ؟ الدكتورا الوطنية تاهي من شحال هادي و حنا عارفينكم عندكم هاد المشكل ... يعني تاحاجة ماجديدة !! دابا واش باغين تمشيو تخدمو و لا لا ؟ راه مايمكنش دوك الناس فالفيافي يبقاو يساينو التجهيزات و يساينوكم نتوما ترضاو عاد يداواو مافيها باس تعاونو ! شوية من عندكم شوية من عند الدولة ! راه من غير المعقول انو 45 فلميا ديال الاطباء يكونو محصورين فمحور الرباط الدار البيضاء ! و الناس لخرين شكون غايداويهم ! شي وحدين عيطو قالك علاش حنا بوحدنا لي نديرو الخدمة الوطنية علاش ماتعممش على جميع القطاعات ! واحد السيد قالك فوقاش بنتي غاتزوج و فوقاش غادير ولادها واش كاتهضر مع وزير على مسودة قانون و لا مع الرحمانية النكافة للاعراس و الحفلات! مايمكنش ا عمي نمشيو بهاد المنطق راه كيما بنتك عزيزة عليك تاهاداك لي فالدوار عزيزة عليه بنتو و نهار كايهزها يديها للسبيطار ماكرهش يلقا طبيب لي يداويها ! السيد قال بأنو خايف على بنتو يتكرفص عليها شي حد ! واراه المغرب اليوم فيه معلمات و استاذات معينات فالجبال ! المعلمة مليوحة فالفرعية ديال مجموعة مدارس ولاد حميد و المدرسة بعيدة على الدوار و القسم فيه 6 ديال المستويات و عندو غا السمية ديال قسم هو براكة فدوار الحاجة حسن منو! واش الطبيبة حسن من القايدة لي كاتعيش مع صحاب البناء العشوائي و الخضارة هادا تريب ليه دار هادا دي ليه الميزان و تاتعرض حياتها الخطر مع المشرملين و سكان القوادس ! راه كلهم بنات و كلهم عزازات على واليديهم ولكن هادا هو الواقع كل مهنة عندها مخاطر و كل مهنة عندها ظروفها مانساوش انا فدولة من دول العالم التالث و عندنا طبيب لكل 1500 نسمة ! ماكافياش و لكن كاين des agrégats économiques لي كايدخلو فهادشي لي كولا واحد خاصو شي 100 عام ديال الخدمة! مافيها باس توضحو الموقف ديالكم الوزير راه قالكم اتيو ماعندكم و قدموا مقترحات و تاهو غايقدم مقترحات و ديك الساعة كولا ينش على كبالتو! وضحو الموقف ديالكم نعرفوكم واش بيكم الصالير ؟ الامتيازات ؟ واش بغيتو امتيازات باش تمشي و لا التجهيزات كافية؟ و لا بجوج ؟و باب النقاش مفتوح! 
هاد النقاش بين الاطباء و الوزير الوردي حول قانون الخدمة الوطنية لا سمعو المواطن فالجبل و لا العروبية غايقولكم مناقص من هاد الاطباء لي غاتجيبهم الوزارة بالسناسل و المينوطات يخدمو بزز منهم !‏